‘પ્રાયોરિટી દોસ્ત, પ્રાયોરિટી.’ એક નિસાસા સાથે વિનસે ખુરશી ઉપરથી ઉભા થઈને જવાબ આપ્યો. ટેબલ પર ચઢી ગયેલો રોબોન ઉંચી ડોકી કરીને એને જોવા મંડ્યો. ‘દોસ્ત, ગામ બળતું હોય ત્યારે ઘરમાં દીવો કરવાનું કોને સૂઝે?’ રોબોનના પ્રોગ્રામમાં આવી સિમ્બોલિક ભાષા કદાચ ઇન્સ્ટોલ નહિ હોય એ વિચારી વિનસે આગળ ધપાવ્યું, ‘ફોર એક્ઝામ્પલ, મેં તને હમણાં કહ્યું એમ કે દક્ષિણપૂર્વ એશિયામાં પૂરની સ્થિતિ થઈ અને નીચાણવાળા વિસ્તારના લોકોને ઉપર તરફ સ્થળાંતર કરવું પડ્યું. એટલે થયું શું કે ૨૦૨૬ પછી ધીમે ધીમે બાંગ્લાદેશથી ને મ્યાનમારથી લોકો ભારતમાં આવવા મંડ્યા. ઓલરેડી ખૂબ વસ્તી વધી ગઈ હતી ભારતની. એમાં બીજા લાખો લોકોને કઈ રીતે આશરો આપવો? એટલે મ્યાનમાર ને બાંગ્લાદેશ સાથે ભારત દેશનું ઘર્ષણ વધ્યું. પાકિસ્તાન-ચાઈના સાથે સરહદ બાબતે પ્રોબ્લેમ જે ચાલુ હતા એમાં એક આફતે ઉમેરો કર્યો.’